CELEX: 32012D0147
Language: et
Date: 2012-03-09 00:00:00
Title: 2012/147/EL: Komisjoni rakendusotsus, 9. märts 2012 , millega kiidetakse heaks teatavad loomahaiguste ja zoonooside likvideerimise ning seire muudetud kavad 2012. aastaks ja muudetakse rakendusotsust 2011/807/EL liidu rahalise toetuse saamise tingimustele vastavate skreipi likvideerimise kavade meetmete osas ning marutaudi likvideerimise kavadele antava liidupoolse ettemakse osas aastal 2012 (teatavaks tehtud numbri C(2012) 1406 all)  EMPs kohaldatav tekst

13.3.2012   
            
            
               ET
            
            
               Euroopa Liidu Teataja
            
            
               L 73/6
            
         KOMISJONI RAKENDUSOTSUS,
   9. märts 2012,
   millega kiidetakse heaks teatavad loomahaiguste ja zoonooside likvideerimise ning seire muudetud kavad 2012. aastaks ja muudetakse rakendusotsust 2011/807/EL liidu rahalise toetuse saamise tingimustele vastavate skreipi likvideerimise kavade meetmete osas ning marutaudi likvideerimise kavadele antava liidupoolse ettemakse osas aastal 2012
   (teatavaks tehtud numbri C(2012) 1406 all)
   (EMPs kohaldatav tekst)
   (2012/147/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artikli 27 lõikeid 5 ja 6,
   ning arvestades järgmist:
   
               (1)
            
            
               Otsusega 2009/470/EÜ on kehtestatud liidu rahalise toetuse andmise kord loomahaiguste ja zoonooside likvideerimise, tõrje ja seire kavade puhul.
            
         
               (2)
            
            
               Komisjoni 25. aprilli 2008. aasta otsusega 2008/341/EÜ (millega kehtestatakse ühenduse kriteeriumid, millele peavad vastama teatavate loomahaiguste ja zoonooside riiklikud likvideerimis-, tõrje- ja seireprogrammid) (2) on ette nähtud, et liidu finantsmeetmete kohase heakskiidu saamiseks peavad liikmesriikide poolt komisjonile esitatud loomahaiguste ja zoonooside likvideerimis-, tõrje- ja seirekavad vastama vähemalt nimetatud otsuse lisas sätestatud kriteeriumidele.
            
         
               (3)
            
            
               Portugal on esitanud lammaste katarraalse palaviku seire ja likvideerimise muudetud kava, Kreeka on esitanud transmissiivsete spongioossete entsefalopaatiate seire ning veiste spongioosse entsefalopaatia ja skreipi likvideerimise muudetud kavad ning Bulgaaria on esitanud marutaudi likvideerimise muudetud kava.
            
         
               (4)
            
            
               Komisjon on muudetud kavasid hinnanud nii veterinaaria kui ka rahalisest seisukohast lähtudes. Leiti, et need vastavad liidu asjaomastele veterinaariaalastele õigusaktidele ning eelkõige otsuse 2008/341/EÜ lisas sätestatud kriteeriumidele. Seetõttu tuleks kõnealuste liikmesriikide esitatud muudetud kavad heaks kiita.
            
         
               (5)
            
            
               Euroopa Parlamendi ja nõukogu 22. mai 2001. aasta määruses (EÜ) nr 999/2001 (millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad), (3) sätestatakse eeskirjad veiste, lammaste ja kitsede transmissiivsete spongioossete entsefalopaatiate vältimiseks, kontrollimiseks ja likvideerimiseks. Nimetatud määruse VII lisas on sätestatud likvideerimismeetmed, mida tuleb rakendada pärast seda, kui on leidnud kinnitust veiste, lammaste ja kitsede transmissiivse spongioosse entsefalopaatia puhang.
            
         
               (6)
            
            
               Kõnealuse lisa A peatüki punkti 2.3 alapunktiga d, mida muudeti komisjoni määrusega (EÜ) nr 727/2007, (4) nähti ette, et liikmesriigid võivad otsustada, et transmissiivse spongioosse entsefalopaatia nakkuskinnitusega põllumajandusettevõtte teatavate lammaste ja kitsede tapmine ja täielik hävitamine asendatakse inimtoiduks tapmisega eeldusel, et teatavad tingimused on täidetud.
            
         
               (7)
            
            
               17. juulil 2007 esitas Prantsusmaa kohtuasjas T-257/07 Euroopa Komisjoni vastu Üldkohtusse hagi, milles nõudis määruse (EÜ) nr 999/2001 (mida on muudetud määrusega (EÜ) nr 727/2007) teatavate sätete, eelkõige VII lisa A peatüki punkti 2.3 alapunkti d osalist tühistamist.
            
         
               (8)
            
            
               2007. aasta 28. septembri otsusega (5) peatas Üldkohus määruse (EÜ) nr 999/2001 (mida muudeti määrusega (EÜ) nr 727/2007) VII lisa A peatüki punkti 2.3 alapunkti b alapunkti iii, punkti 2.3 alapunkti d ja punkti 4 kohaldamise seni, kuni langetatakse otsus põhikohtuasjas. Kõnealuses otsuses seadis Üldkohus küsimuse alla komisjoni hinnangu olemasolevatele teaduslikele andmetele võimalike ohtude kohta.
            
         
               (9)
            
            
               Seejärel pöördus komisjon Euroopa Toiduohutusameti poole, et saada selgitusi peamiste eelduste kohta, millel põhineb määrus (EÜ) nr 727/2007. Toiduohutusameti selgitusi arvestades muudeti määrust (EÜ) nr 999/2001 komisjoni määrusega (EÜ) nr 746/2008, (6) millega ennistati sätted, mille rakendamise Üldkohus oli peatanud.
            
         
               (10)
            
            
               2008. aasta 30. oktoobri otsusega (7) peatas üldkohus määruse (EÜ) nr 999/2001 (mida muudeti määrusega (EÜ) nr 746/2008) VII lisa A peatüki punkti 2.3 alapunkti b alapunkti iii, punkti 2.3 alapunkti d ja punkti 4 kohaldamise seni, kuni langetatakse otsus põhikohtuasjas T-257/07.
            
         
               (11)
            
            
               2011. aasta 9. septembri otsusega (8) jättis Üldkohus Prantsusmaa hagi rahuldamata. Seda otsust arvestades ei ole määruse (EÜ) nr 999/2001 (mida muudeti määrusega (EÜ) nr 746/2008) VII lisa A peatüki punkti 2.3 alapunkti b alapunkti iii, punkti 2.3 alapunkti d ja punkti 4 kohaldamine enam peatatud.
            
         
               (12)
            
            
               Komisjoni 30. novembri 2011. aasta rakendusotsusega 2011/807/EL (millega kiidetakse heaks liikmesriikide 2012. aastaks ja järgmisteks aastateks esitatud aastased ja mitmeaastased kavad ning ELi rahaline toetus teatavate loomahaiguste ja zoonooside likvideerimiseks, tõrjeks ja seireks) (9) on heaks kiidetud teatavate riikide kavad ning kehtestatud liidu rahalise toetuse kavandatav maksimumsumma ja määr igale liikmesriigi esitatud kavale ning abikõlblike summade maksmise eeskirjad.
            
         
               (13)
            
            
               Teatavad liikmesriigid on väljendanud kavatsust kasutada rakendusotsusega 2011/807/EL heakskiidetud kavade raames võimalust asendada lammaste ja kitsede tapmine ja täielik hävitamine inimtoiduks tapmisega, nagu on ette nähtud määruse (EÜ) nr 999/2001 VII lisa A peatüki punkti 2.3 alapunktiga d.
            
         
               (14)
            
            
               Liidu rahaline toetus skreipi likvideerimise kavadele, nagu on sätestatud rakendusotsuses 2011/807/EL, ei kata hetkel hüvitisi, mida makstakse määruse (EÜ) nr 999/2001 VII lisa A peatüki punkti 2.3 alapunkti d kohaselt sundtapetud lammaste ja kitsede omanikele.
            
         
               (15)
            
            
               Seetõttu on kohane võimaldada lammaste ja kitsede sundtapmise kavade rahastamist alternatiivina skreipi likvideerimise kavade raames toimuvale väljapraakimisele ja hävitamisele. Selleks ei ole vaja suurendada summasid, mis eraldati liikmesriikidele transmissiivsete spongioossete entsefalopaatiate seire ja likvideerimise kavade jaoks rakendusotsusega 2011/807/EL.
            
         
               (16)
            
            
               Lisaks nähakse rakendusotsusega 2011/807/EL ette, et ainult aastaste või mitmeaastaste kavade elluviimisega seotud kulud, mis on makstud enne liikmesriigi lõpparuande esitamist, on liidu rahalise toetuse kaasrahastamiseks abikõlblikud. Teatavate kulude puhul aga maksab komisjon asjaomase liikmesriigi taotlusel ettemaksu kuni 60 % kindlaksmääratud maksimumsummast kolme kuu jooksul alates taotluse saamisest. Marutaudivastase suukaudse vaktsineerimise kampaaniate kulusid ei saa nimetatud ettemaksuvõimaluse abil täielikult katta.
            
         
               (17)
            
            
               Kavad likvideerida marutaud liikmesriikides suukaudse vaktsineerimise abil on varasematel aastatel olnud edukad ja suures osas liidust on haigus likvideeritud. Sarnaste kavadega tuleks seega jätkata nendes liidu osades, kus marutaud on endeemiline.
            
         
               (18)
            
            
               Teatavad liikmesriigid on komisjoni teavitanud, et neil on raskusi marutaudivastase suukaudse vaktsineerimise kampaaniate eelfinantseerimise tagamisega. Viimastel aastatel põhjustas eelfinantseerimise puudumine mõningatel juhtudel marutaudialadele kavandatud kampaaniate tühistamise.
            
         
               (19)
            
            
               Kui marutaudivastase suukaudse vaktsineerimise kampaaniate regulaarne rakendamine katkestatakse, mõjutab see tõsiselt kavade tõhusust ja pikendab haiguse lõplikuks likvideerimiseks vajalikku aega.
            
         
               (20)
            
            
               Seetõttu on asjakohane laiendada ettemakse võimalust kõikidele kuludele, mida liikmesriigid marutaudi likvideerimiskavaga seoses kannavad ja mis on heaks kiidetud rakendusotsusega 2011/807/EL.
            
         
               (21)
            
            
               Rakendusotsuse 2011/807/EL lisa tuleks muuta selles osas, mis puudutab abikõlblike kulude mõistet tapetud loomade omanikele makstavate hüvitiste puhul; sundtapmine tuleks lisada skreipi likvideerimise kavade raamistikku.
            
         
               (22)
            
            
               Seepärast tuleks rakendusotsust 2011/807/EL vastavalt muuta.
            
         
               (23)
            
            
               Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Portugali esitatud lammaste katarraalse palaviku seire ja likvideerimise muudetud kava heakskiitmine
   Portugali 31. jaanuaril 2012 esitatud lammaste katarraalse palaviku seire ja likvideerimise muudetud kava kiidetakse heaks ajavahemikuks 1. jaanuarist 2012 kuni 31. detsembrini 2012.
   Artikkel 2
   Kreeka esitatud transmissiivsete spongioossete entsefalopaatiate seire ja likvideerimise muudetud kavade heakskiitmine
   Kreeka 21. detsembril 2011 esitatud transmissiivsete spongioossete entsefalopaatiate seire ning veiste spongioosse entsefalopaatia ja skreipi likvideerimise muudetud kavad kiidetakse heaks ajavahemikuks 1. jaanuarist 2012 kuni 31. detsembrini 2012.
   Artikkel 3
   Bulgaaria esitatud marutaudi likvideerimise muudetud kava heakskiitmine
   Bulgaaria 23. detsembril 2011 esitatud marutaudi likvideerimise muudetud kava kiidetakse heaks ajavahemikuks 1. jaanuarist 2012 kuni 31. detsembrini 2012.
   Artikkel 4
   Rakendusotsuse 2011/807/EL muudatused
   Rakendusotsust 2011/807/EL muudetakse järgmiselt.
   
               1)
            
            
               Artikli 9 lõike 2 punkt b asendatakse järgmisega:
               
                           „b)
                        
                        
                           moodustab 50 % iga liikmesriigi kuludest, mis on seotud omanikele hüvitise maksmisega loomade eest, kes on:
                           
                                       i)
                                    
                                    
                                       BSE ja skreipi likvideerimise kava kohaselt väljapraagitud ja hävitatud;
                                    
                                 
                                       ii)
                                    
                                    
                                       määruse (EÜ) nr 999/2001 VII lisa A peatüki punkti 2.3 alapunkti d kohaselt sundtapetud;”.
                                    
                                 
                     
         
               2)
            
            
               Artikli 9 lõike 3 punkt b asendatakse järgmisega:
               
                           „b)
                        
                        
                           väljapraagitud ja hävitatud lambad või kitsed:
                        
                        
                           70 eurot looma eest;
                        
                     
                           c)
                        
                        
                           tapetud lambad ja kitsed:
                        
                        
                           50 eurot looma eest.”
                        
                     
         
               3)
            
            
               Artikli 13 lõige 4 asendatakse järgmise lõikega:
               „4.   Olenemata lõikes 2 sätestatust maksab komisjon artiklis 10 ja artiklis 11 osutatud kavade puhul asjaomase liikmesriigi taotlusel ettemaksena kuni 60 % kindlaksmääratud maksimumsummast kolme kuu jooksul alates taotluse saamisest.”
            
         
               4)
            
            
               Lisa punkt 2 asendatakse järgmisega:
               
                           „2.
                        
                        
                           Omanikele väljapraagitud või tapetud loomade eest makstav hüvitis.
                           
                                        
                                    
                                    
                                       Hüvitis ei tohi ületada looma turuväärtust vahetult enne looma tapmist või väljapraakimist.
                                    
                                 
                                        
                                    
                                    
                                       Tapetud loomade puhul lahutatakse hüvitisest võimalik jääkväärtus.”
                                    
                                 
                     
         Artikkel 5
   Adressaadid
   Käesolev otsus on adresseeritud liikmesriikidele.
   
      Brüssel, 9. märts 2012
      
         
            Komisjoni nimel
         
         
            komisjoni liige
         
         John DALLI
      
   
   
      (1)  ELT L 155, 18.6.2009, lk 30.
   
      (2)  ELT L 115, 29.4.2008, lk 44.
   
      (3)  EÜT L 147, 31.5.2001, lk 1.
   
      (4)  ELT L 165, 27.6.2007, lk 8.
   
      (5)  ELT C 283, 24.11.2007, lk 28.
   
      (6)  ELT L 202, 31.7.2008, lk 11.
   
      (7)  ELT C 327, 20.12.2008, lk 26.
   
      (8)  ELT C 311, 22.10.2011, lk 33.
   
      (9)  ELT L 322, 6.12.2011, lk 11.